b'\n_START_ARTICLE_\nGr\xc5\xa1ka jelka\n_START_SECTION_\nOpis\n_START_PARAGRAPH_\nGr\xc5\xa1ka jelka dose\xc5\xbee v vi\xc5\xa1ino od 20 do 35, izjemoma do 40 m, njeno deblo pa lahko ima premer do 1 m. Kro\xc5\xa1nja je sprva sto\xc5\xbe\xc4\x8dasta, pri starej\xc5\xa1ih drevesih postane \xc5\xa1iroka in neenakomerna. Veje so pokon\xc4\x8dne do razprte. \xc4\x8crtalaste iglice so gladke, ble\xc5\xa1\xc4\x8de\xc4\x8de, plo\xc5\xa1\xc4\x8date in koni\xc4\x8daste, dolge od 2 do 3 cm in \xc5\xa1iroke okoli 2 mm. Po zgornji strani so temno zelene, po spodnji pa belo-zelene barve. Cvetovi so manj opazni. Mo\xc5\xa1ka in \xc5\xbeenska socvetja so lo\xc4\x8dena na isti rastlini. Plodovi so koni\xc4\x8dasti in podolgovati stor\xc5\xbei z nazaj zavihanimi luskami, dolgi med 10 in 16 cm. Njihova zunanjost je smolnata, barva pa zeleno-rjava.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nGr\xc5\xa1ka jelka je samonikla v goratih predelih Gr\xc4\x8dije in je danes najbolj raz\xc5\xa1irjena predvsem na Poloponezu in na Kefaloniji. Zelo dobro prena\xc5\xa1a vro\xc4\x8dino in su\xc5\xa1o._NEWLINE_Les gr\xc5\xa1ke jelke je bil v preteklosti pogosto uporabljan za gradnjo, danes pa je, zaradi vse ve\xc4\x8dje redkosti drevesa, manj pomemben.'